# Πληροφορίες για τους καταναλωτές – γνωρίστε τα δικαιώματά σας

**Μάιος 2025**

Τα άτομα που τελούν υπό εντολή υποχρεωτικής θεραπείας ψυχικής υγείας, έχουν μια σειρά από δικαιώματα στο πλαίσιο του Νόμου της Βικτώριας περί Ψυχικής Υγείας και Ευεξίας 2022. Αυτά συμπεριλαμβάνουν το δικαίωμα:

* **Να ενημερώνεστε για ποιο λόγο έχετε τεθεί υπό εντολή υποχρεωτικής θεραπείας**.
* **Να θεωρείστε ότι έχετε την ικανότητα** λήψης αποφάσεων για τη θεραπεία σας. Αυτό σημαίνει ότι:
* θα πρέπει να ζητείται η ενημερωμένη συγκατάθεσή σας για τη θεραπεία όπου είναι δυνατόν
* μπορείτε να αρνηθείτε την ηλεκτροσπασμοθεραπεία (ECT) όταν έχετε την ικανότητα να πάρετε αυτή την απόφαση.
* **Να συμμετέχετε και να λαμβάνετε υποστήριξη για τη λήψη αποφάσεων** σχετικά με την αξιολόγηση της ψυχικής σας υγείας, τη θεραπεία και την ανάκαμψη, που συμπεριλαμβάνει:
* τον σεβασμό για τις απόψεις και τις προτιμήσεις σας
* ότι σας δίνεται εύλογος χρόνος για να λάβετε αποφάσεις χωρίς να υφίστασθε αδικαιολόγητη πίεση ή εξαναγκασμό
* την ευκαιρία να συζητήσετε τις επιλογές θεραπείας σας με τον ψυχίατρό σας
* την υποστήριξη για να λάβετε άλλες συμβουλές ή βοήθεια.
* **Να σας παρέχεται η κατάλληλη υποστήριξη για να λαμβάνετε και να συμμετέχετε σε αποφάσεις,** να κατανοείτε τις πληροφορίες και τα δικαιώματά σας και να επικοινωνείτε τις απόψεις, τις προτιμήσεις, τις ερωτήσεις ή τις αποφάσεις σας.
* **Να έχετε επικοινωνία με τρόπο που καλύπτει τις ανάγκες σας,** όπως στη γλώσσα που προτιμάτε, ένα κατάλληλο φυσικό ή αισθητηριακό περιβάλλον και κατάλληλους χώρους για να επικοινωνείτε με μέλη της οικογένειας, συγγενείς, φροντιστές, υποστηρικτές ή τους συνηγόρους σας.
* **Να ενημερώνεστε για τη θεραπεία σας,** που συμπεριλαμβάνει επεξήγηση:
* οποιασδήποτε προτεινόμενης θεραπείας, του σκοπού, των πλεονεκτημάτων και των μειονεκτημάτων της (π.χ. κινδύνους ή παρενέργειες)
* τυχόν άλλων διαθέσιμων θεραπειών, συμπεριλαμβανομένων των πλεονεκτημάτων και των μειονεκτημάτων.

Αυτές οι πληροφορίες πρέπει να παρέχονται με τρόπο που μπορείτε να τις κατανοήσετε και ο οποίος απαντά στις ερωτήσεις σας. Μπορείτε να ζητήσετε αυτές τις πληροφορίες γραπτώς και να ζητήσετε διερμηνέα, αν τον χρειάζεστε.

* **Να λαμβάνετε αποφάσεις για τη θεραπεία και την ανάκαμψή σας που εμπεριέχουν έναν βαθμό ρίσκου.**
* **Να λαμβάνετε τη λιγότερο περιοριστική θεραπεία με τον λιγότερο εφικτό περιοριστικό τρόπο,** που λαμβάνει υπ’ όψη τις προτιμήσεις σας για τη θεραπεία, τους στόχους ανάκαμψης και τις διαθέσιμες εναλλακτικές θεραπείες:
* Λιγότερο περιοριστική σημαίνει ότι πρέπει να σας δοθεί **όση περισσότερη ελευθερία** γίνεται με βάση τις ατομικές σας περιστάσεις. Αυτό που είναι περιοριστικό για ένα άτομο, ενδέχεται να μην είναι περιοριστικό για ένα άλλο.
* Μπορεί να μείνετε στο νοσοκομείο για θεραπεία μόνο όταν **δεν είναι δυνατόν να λάβετε τη θεραπεία σας στην κοινότητα.**
* Μια εντολή υποχρεωτικής θεραπείας δεν πρέπει να εκδίδεται αν η **πιθανή βλάβη** που προκύπτει απ’ αυτήν είναι πιθανόν μεγαλύτερη από τη βλάβη που αποσκοπεί να προλάβει.
* **Να τίθεστε σε απομόνωση ή να περιορίζεστε** μόνο αφού έχουν δοκιμαστεί ή εξεταστεί όλες οι λογικές, λιγότερο περιοριστικές επιλογές.
* **Να αισθάνεστε ασφαλείς και σεβαστοί,** που συμπεριλαμβάνει:
* την αναγνώριση και την απόκριση στην ταυτότητα φύλου, τον σεξουαλικό προσανατολισμό, το φύλο, την εθνότητα, τη γλώσσα, τη φυλή, τη θρησκεία (πίστη ή πνευματικότητα), την τάξη, την κοινωνικοοικονομική κατάσταση, την ηλικία, την αναπηρία, τη νευροδιαφορετικότητα, τον πολιτισμό, το καθεστώς μόνιμης διαμονής και το γεωγραφικό μειονέκτημα
* την αναγνώριση και την απόκριση στις ιατρικές και τις **ανάγκες της υγείας σας**
* τον σεβασμό και την προώθηση **της αξιοπρέπειας,** **της αυτονομίας και των δικαιωμάτων σας**
* τη λήψη υπηρεσιών ψυχικής υγείας και ευεξίας που υποστηρίζουν την **ανάκαμψη** και την πλήρη συμμετοχή σας στην κοινοτική ζωή.
* Να αντιμετωπίζεται με σεβασμό ο μοναδικός **πολιτισμός και η ταυτότητά σας**, αν είστε άτομο των **Πρώτων Εθνών,** που συμπεριλαμβάνει:
* το δικαίωμα για αξιολόγηση και θεραπεία που προωθεί τον **αυτοπροσδιορισμό** σας
* τον σεβασμό για τη **σύνδεσή** σας με την οικογένεια, τους συγγενείς, την κοινότητα, τη χώρα και τα ύδατα.
* **Να λαμβάνετε πληροφορίες για τα δικαιώματά σας** στο πλαίσιο του *Νόμου περί Ψυχικής Υγείας και Ευεξίας 2022* από την υπηρεσία σας ψυχικής υγείας και ευεξίας, που συμπεριλαμβάνει:
* μια **γραπτή δήλωση** και **προφορική επεξήγηση** στον κατάλληλο χρόνο
* **απαντήσεις στις ερωτήσεις σας** που είναι όσο το δυνατόν πιο πλήρεις και σαφείς γίνεται.
* **Να καταγράφονται τα προσωπικά στοιχεία και οι πληροφορίες για την υγεία σας με ακρίβεια και σεβασμό:**
* μπορείτε να ζητήσετε να γίνουν **διορθώσεις** στις πληροφορίες για την υγεία σας
* αν η υπηρεσία ψυχικής υγείας και ευεξίας αρνηθεί το αίτημά σας, μπορείτε να συντάξετε μια **δήλωση πληροφοριών υγείας** η οποία εξηγεί τις αλλαγές που θέλετε. Αυτή πρέπει να συμπεριληφθεί στο μητρώο σας.
* **Να κάνετε μια εκ των προτέρων δήλωση προτιμήσεων,** που περιγράφει γραπτώς τις προτιμήσεις σας για τη θεραπεία, τη φροντίδα και την υποστήριξη ψυχικής υγείας:
* ο ψυχίατρός σας πρέπει να λάβει υπ’ όψη τις προτιμήσεις θεραπείας σας
* αν ο ψυχίατρός σας δεν ακολουθήσει μια προτιμώμενη θεραπεία στη δήλωσή σας, πρέπει να σας εξηγήσει τον λόγο γραπτώς εντός 10 εργάσιμων ημερών.
* **Να διορίζετε ένα επίσημο πρόσωπο υποστήριξης** το οποίο μπορεί να σας υποστηρίζει, να συνηγορεί για ό,τι θέλετε, να σας βοηθά να λαμβάνετε πληροφορίες και να σας βοηθά να ασκείτε τα δικαιώματά σας.
* υπάρχουν στιγμές που το Επίσημο Πρόσωπο Υποστήριξής σας πρέπει να ειδοποιηθεί για τη θεραπεία σας.
* **Να αναζητήσετε μια δεύτερη ψυχιατρική γνώμη:**
* από οποιονδήποτε ψυχίατρο, που συμπεριλαμβάνει από την υπηρεσία ψυχικής υγείας και ευεξίας όπου λαμβάνετε θεραπεία ή από τη δωρεάν και ανεξάρτητη Υπηρεσία Δεύτερης Ψυχιατρικής Γνώμης
* αν ο ψυχίατρός σας δεν υιοθετήσει όλες τις αλλαγές που συνιστώνται σε μια Δεύτερη Ψυχιατρική Γνώμη, θα πρέπει να σας εξηγήσει τους λόγους γιατί. Θα πρέπει να λάβετε μια γραπτή επεξήγηση εντός 10 εργάσιμων ημερών. Έχετε επίσης το δικαίωμα να ζητήσετε από τον Ανώτατο Ψυχίατρο να επανεξετάσει τη θεραπεία σας.
* **Σε βοήθεια με την επικοινωνία.** Όταν είστε στο νοσοκομείο, το δικαίωμά σας να επικοινωνείτε μπορεί να είναι περιορισμένο, αν είναι απαραίτητο, για λόγους ασφαλείας:
* αν η επικοινωνία σας είναι περιορισμένη, αυτό πρέπει να διατυπώνεται γραπτώς.
* αλλά δεν μπορεί να περιοριστεί η επικοινωνία σας με **δικηγόρο**, με έναν **συνήγορο ψυχικής υγείας,** την **Επιτροπή Ψυχικής Υγείας και Ευεξίας**, τη **Δικαστική Επιτροπή Ψυχικής Υγείας**, τον **Ανώτατο Ψυχίατρο** ή το **τον επισκέπτη της κοινότητας του Γραφείου του Δημόσιου Συνηγόρου.**
* Να επικοινωνείτε με έναν **δικηγόρο** για να ζητήσετε νομική βοήθεια.
* Να επικοινωνείτε με έναν **συνήγορο IMHA** για να ζητήσετε την υποστήριξη συνηγόρου. Η υπηρεσία IMHA θα ειδοποιηθεί σε καίρια σημεία όταν λαμβάνετε υποχρεωτική θεραπεία. Η IMHA θα επικοινωνήσει μαζί σας εκτός αν έχετε δηλώσει ότι δεν θέλετε.
* **Να ζητήσετε υποστήριξη** από έναν συνήγορο, επισκέπτη της κοινότητας ή οποιοδήποτε άλλο πρόσωπο επιλέγετε.
* **Να ασκήσετε προσφυγή κατά μιας εντολής για υποχρεωτική θεραπεία** κάνοντας αίτηση για ακρόαση από τη Δικαστική Επιτροπή Ψυχικής Υγείας:
* μπορείτε να ζητήσετε από δικηγόρο ή άλλο πρόσωπο να σας εκπροσωπήσει ή να σας υποστηρίξει σε ακροαματική διαδικασία ενώπιον του Δικαστηρίου Ψυχικής Υγείας.
* **Να υποβάλετε καταγγελία για μια υπηρεσία ψυχικής υγείας και ευεξίας** μιλώντας στην υπηρεσία ή/και την Επιτροπή Ψυχικής Υγείας και Ευεξίας. Αυτό συμπεριλαμβάνει καταγγελία για τις αρχές ψυχικής υγείας και ευεξίας ή άλλες αρχές που παραβιάζονται.

# Σχετικά με την IMHA

Οι υπηρεσίες της IMHA είναι ανεξάρτητες, δωρεάν και εμπιστευτικές.

Αν λαμβάνετε υποχρεωτική θεραπεία, οι συνήγοροί μας στην IMHA μπορούν:

* να ακούσουν τι θέλετε και να σας μιλήσουν για τις επιλογές σας
* να σας δώσουν πληροφορίες και υποστήριξη για να ασκήσετε τα δικαιώματά σας
* να συνεργαστούν μαζί σας ώστε να μπορείτε να συμμετέχετε στη θεραπεία και την ανάκαμψή σας
* να σας παραπέμψουν σε άλλες υπηρεσίες, αν θέλετε

# Πώς μπορείτε να επικοινωνήσετε με την IMHA και να μάθετε περισσότερα

Μπορείτε:

* να επισκεφθείτε την ιστοσελίδα [www.imha.vic.gov.au](http://www.imha.vic.gov.au)
* να στείλετε email στη διεύθυνση contact@imha.vic.gov.au
* να καλέσετε την τηλεφωνική γραμμή της IMHA στο **1300 947 820**, η οποία είναι στελεχωμένη με συνηγόρους της IMHA 9:30 π.μ. – 4:30 μ.μ. επτά ημέρες την εβδομάδα (εκτός των δημόσιων αργιών)
* να καλέσετε τη γραμμή δικαιωμάτων της IMHA στο **1800 959 353** για να ακούσετε ένα ηχογραφημένο μήνυμα για τα δικαιώματά σας
* να ζητήσετε από έναν πάροχο υπηρεσιών ψυχικής υγείας, φροντιστή, συγγενή ή άλλο άτομο υποστήριξης να σας βοηθήσει να επικοινωνήσετε με την IMHA
* αν επιθυμείτε να παράσχετε σχόλια ή να υποβάλετε καταγγελία για την IMHA, παρακαλούμε επικοινωνήστε μαζί μας ή επισκεφθείτε την ενότητα καταγγελιών και σχολίων της ιστοσελίδας μας.

